ครม.สัญจรแจกคนเหนือสารพัดโครงการ5.3พันล.
ครม.ยิ่งลักษณ์สัญจร แจกงบ 7 จังหวัดภาคเหนือ 5,321 ล้านบาท
14 ม.ค. 2555

ครม.ยิ่งลักษณ์สัญจร แจกงบ 7 จังหวัดภาคเหนือ 5,321 ล้านบาท 
นางฐิติมา ฉายแสง โฆษกประจำสำนักนายกรัฐมนตรี เปิดเผยว่า การประชุมคณะรัฐมนตรี (ครม.) สัญจร ที่ จ.เชียงใหม่ ในวันที่ 15 ม.ค.นี้ จะมีโครงการใน 7 จังหวัดภาคเหนือเสนอให้ ครม.พิจารณาร่วม 5,321 ล้านบาท 
แหล่งข่าวจากสำนักงานคณะกรรมการพัฒนาเศรษฐกิจและสังคมแห่งชาติ (สศช.) เปิดเผยว่า โครงการสำคัญที่ ครม.จะพิจารณา ประกอบด้วย โครงการจัดตั้งศูนย์บริการสุขภาพและบริการสาธารณสุข คณะแพทยศาสตร์ มหาวิทยาลัยเชียงใหม่ จ.เชียงใหม่ 2,000 ล้านบาท โครงการบริหารจัดการลุ่มน้ำกว๊านพะเยา จ.พะเยา วงเงิน 1,500 ล้านบาท มีนายวิทยา บุรณศิริ รมว.สาธารณสุข รับผิดชอบ
โครงการซ่อมแซมตลิ่งฝั่งขวาลำน้ำและฝั่งซ้ายลำน้ำแม่งัด ต.ช่อแล อ.แม่แตง จ.เชียงใหม่ วงเงิน 6.97 ล้านบาท มีนายวิรุฬ เตชะไพบูลย์ รมช.คลัง รับผิดชอบ
โครงการเพิ่มประสิทธิภาพระบบขนส่งมวลชนเชียงใหม่ เขตเทศบาลนครเชียงใหม่ 200 ล้านบาท โครงการป้องกันน้ำท่วมนิคมอุตสาหกรรมภาคเหนือ และโรงงานอุตสาหกรรมในบริเวณ ต.บ้านกลาง อ.เมืองลำพูน จ.ลำพูน 500 ล้านบาท โครงการป้องกันน้ำท่วมพื้นที่ลุ่มน้ำลี้ อ.ลี้ อ.บ้านโฮ่ง และ อ.เวียงหนองล่อง จ.ลำพูน 65 ล้านบาท
โครงการปรับปรุงซ่อมแซมอ่างเก็บน้ำห้วยไม้ยาพร้อมระบบส่งน้ำ บ้านไม้ยา อ.พญาเม็งราย จ.เชียงราย 43.6 ล้านบาท มีนายปรีชา เร่งสมบูรณ์สุข รมว.ทรัพยากรฯ และ พล.ต.ท.ชัจจ์ กุลดิลก รมช.คมนาคม รับผิดชอบโครงการปรับปรุงซ่อมแซมฝายน้ำล้นแม่ลาว บ้านหัวเวียง ต.เวียง อ.เวียงป่าเป้า จ.เชียงราย วงเงิน 22.41 ล้านบาท โครงการชลประทานพะเยา จ.พะเยา วงเงิน 500 ล้านบาท โครงการผันน้ำน้ำมุ่นห้วยส้มป่อยเพื่อลดปริมาณน้ำที่จะไหลเข้าเมืองน่าน 80 ล้านบาท โครงการอ่างเก็บน้ำสมุน อ.เมือง จ.น่าน 403 ล้านบาท มี รมว.เกษตรฯ รับผิดชอบ